ทีจีเอ็มพร้อมลงทุนพันล้าน ผุดโรงงานใหม่หากการเมืองสงบ
ทีจีเอ็มทุ่ม 1,000ล้านบาทสร้างโรงงานแห่งใหม่ตั้งเป้า 3 ปีขยายรายได้30-40%&nbsp;
9 ก.พ. 2553

ทีจีเอ็มทุ่ม 1,000ล้านบาทสร้างโรงงานแห่งใหม่ตั้งเป้า 3 ปีขยายรายได้30-40% 
นางจันทนา พัวพัฒนขจร กรรมการผู้จัดการ บริษัท ไทย-เยอรมัน มีท โปรดักส์ ผู้ผลิตไส้กรอก แฮม เบคอน ตรา ทีจีเอ็ม กล่าวว่า ได้เตรียมเม็ดเงินลงทุนรวม 1,000 ล้านบาท ก่อสร้างโรงงานแห่งที่สอง ที่นิคมอุตสาหกรรมเวลโกรว์ ใช้เวลาก่อสร้าง 18 เดือนโดยจะเริ่มก่อสร้างในไตรมาสแรกปีนี้ หากไม่มีความวุ่นวายทางการเมืองเกิดขึ้น
โรงงานดังกล่าว ถือเป็นโรงงานแห่งที่ 2 มีกำลังการผลิตเพิ่มขึ้นเท่าตัวจากโรงงานเดิม หรือวันละ 40-50 ตัน เพื่อรองรับตลาดในประเทศและส่งออก โดยบริษัทตั้งเป้า 3 ปีจากนี้ จะขยายตลาดส่งออกใหม่ๆ อาทิ ญี่ปุ่น สหรัฐอเมริกา ยุโรป และในเอเชีย ซึ่งจะเพิ่มสัดส่วนส่งออกจากปัจจุบัน 10% ของรายได้รวม เป็น30-40% พร้อมตั้งเป้ารายได้รวมเพิ่มจาก 1,300 ล้านบาทในปีนี้เป็นไม่ต่ำกว่า 2,000 ล้านบาทในอีก 3 ปีจากนี้
ขณะที่ตลาดในประเทศบริษัทมั่นใจว่าเป็นผู้นำตลาดอาหารแปรรูปกลุ่มไส้กรอกเบคอน แฮม ในช่องทางโมเดิร์นเทรดที่มีมูลค่าตลาดรวมประมาณ 3,000-4,000 ล้านบาท โดยมีจุดขายในโมเดิร์นเทรด ทั่วประเทศ 200-300 แห่ง นอกจากนี้ยังเน้นช่องทางขายตรงผ่านหน่วยรถของบริษัท เพื่อให้สินค้าเข้าถึงลูกค้าโดยตรงอีกทางหนึ่งด้วย